I sin tid som finansminister pressede Bjarne Corydon (S) på for at få bygget forbrændingsanlægget Amager Bakke, der siden er havnet i store økonomiske problemer.

Som registreret bruger kan du overvåge emner og journalister og modtage nyhederne i din indbakke og følge din nyhedsstrøm på Finans.

Niels Sandøe, født 1958, er medlem af Finans’ gravergruppe. Han har igennem de seneste 10 år beskæftiget sig med undersøgende journalistik. Niels Sandøe har været nomineret til Cavlingprisen fem gange for en række afsløringer og artikelserier. Bl.a. om nepotisme, magtmisbrug og pamperi i henholdsvis Codan og Lærerstandens Brandforsikring. Og for “Det Store Ejendomsspil” om ejendomsboblen, der var pumpet op med ikke-eksisterende kroner og byggede på overbelåning og pantebrevskarruseller samt for bogen Andre Folks Penge. Modtog FUJ-prisen for fremragende undersøgende journalistik i 2007 og 2013. Modtog Publicistprisen 2014 og Erhvervsjournalistprisen i 2015. Er forfatter til Kampen om Danmarks Olie og medforfatter på bøgerne Kammerherrens Nye Klæder og Andre Folks Penge.

Jakob Martini, f. 1977, er journalist på Finans, hvor han dækker banker, pension og realkredit. Han har beskæftiget sig med forskellige grene af erhvervsjournalistikken i en årrække. På dagbladet Børsen har han siden 2008 dækket klima og kultur ud fra en pengevinkel. I 2012 blev han en del af Børsens finansredaktion, inden han skiftede til Finans i september 2014. Jakob gør en dyd ud af at trække svært gennemskuelige problemstillinger frem i lyset. På finansområdet har det bl.a. ført til lovændringer og øget kontrol omkring investeringsforeninger og pensionsselskaber. Jakob er desuden erklæret rock-nørd, elsker sine vinylplader og kan tale længe og indgående om Manchester United.

Tidligere finansminister Bjarne Corydon (S) møder kritik for at have spillet en lyssky rolle i sagen om Københavns skandaleramte affaldsforbrændingsanlæg Amager Bakke.

Ifølge Finans' kortlægning af sagen pressede Bjarne Corydon på for at få beslutningen om det kontroversielle anlæg igennem til gavn for virksomheden Babcock & Wilcox Vølund med adresse i Corydons valgkreds, Esbjerg.

Professor på Aarhus Universitet, Anne Skorkjær Binderkrantz, der bl.a. forsker i lobbyisme, ser et problem i, at finansministerens indblanding ikke er lagt frem for offentligheden.

»Det er o.k., at man som politiker varetager hensynet i den valgkreds, hvor man er valgt. Det er til gengæld et demokratisk problem, hvis man gør det i det skjulte,« siger hun.

Det var Vølund selv, der henvendte sig til finansministeren, da Borgerrepræsentationen i København var ved at opgive projektet i januar 2012 på grund af usikkerhed om anlæggets driftsøkonomi. Og netop Vølunds fællestillidsmand, Rasmus Rasmussen, var en af de drivende kræfter i at få Bjarne Corydon opstillet som folketingskandidat for Socialdemokraterne i Esbjerg.

Efter at Bjarne Corydon gik ind i sagen, kom Borgerrepræsentationen med overborgmester Frank Jensen (S) i spidsen på andre tanker, og projektet endte med at blive stemt igennem.

Anne Skorkjær Binderkrantz hæfter sig ved, at en finansminister intet har med affaldsområdet at gøre.

»Det tyder på, at det er en anden type af politiske hensyn, der er i spil her. Det kan godt tænkes, at der f.eks. er hensynet til egen valgkreds og en stor virksomhed i det område,« siger Anne Skorkjær Binderkrantz.

Amager Bakke er havnet i en økonomisk kattepine, hvor anlægget styrer imod milliardtab, hvis ikke politikerne går ind og ændrer de politiske rammebetingelser. Peter Munk Christiansen, der leder Institut for Statskundskab på Aarhus Universitet, finder det stærkt uheldigt, hvis den tidligere finansminister fik Borgerrepræsentationen til at se igennem fingre med en tvivlsom driftsøkonomi.

»Driftsøkonomien er meget vigtig i et kommunalt forsyningsselskab, hvor det i sidste ende er borgerne, der må betale, hvis ikke økonomien hænger sammen. Jeg kan ikke vide, hvad der er foregået i denne sag, men jeg forstår godt, hvis omverdenen interesserer sig for den. Det kunne godt se ud som om, at der har været taget andre hensyn end de rent driftsøkonomiske,« siger han.

Enhedslisten har bedt erhvervs- og vækstminister Troels Lund Poulsen om at forklare Bjarne Corydons rolle i sagen. Bjarne Corydon, der i dag er direktør i McKinsey, har ingen kommentarer.